**OПШТИНА ДОЉЕВАЦ**

**ул.Николе Тесле 121, 18410 Дољевац**

На основу члана 27. став 10. и члана 34. став 1. Закона о јавној својини („Сл. гласник РС“, број 72/11, 88/13, 105/14,104/2016 - др. закон и 108/2016, 113/2017, 95/2018, 153/2020 и 94/2024), члана 6.став 1. Уредбе о условима прибављања и отуђења пословног простора непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Сл. гласник РС“, број, 16/2018 и 79/2023) и става 4. Одлуке о покретању поступка давања у закуп пословног простора у јавној својини општине Дољевац, бр.368-512 од 24.03.2025. године, објављује

**О Г Л А С**

**О ДАВАЊУ У ЗАКУП ПОСЛОВНОГ ПРОСТОРА У ЈАВНОЈ СВОЈИНИ ОПШТИНЕ ДОЉЕВАЦ ПУТЕМ ПРИКУПЉАЊА ПИСМЕНИХ ПОНУДА**

1. **ПРЕДМЕТ ДАВАЊА У ЗАКУП**

Предмет давања у закуп је пословни простор у јавној својини општине Дољевац, који се налази у Кочану, у првој зони, површине 715 м2, ул.Краља Петра, на кп.бр.2643/1 КО Кочане, општина Дољевац.

Предметни пословни простор се даје у закуп по почетној цени која по м2 износи 80,00 динара, односно по укупној месечној закупнини од **57.200,00 динара без обрачунатог ПДВ-а,** односно у износу од **68.640,00 динара, са обрачунатим ПДВ-ом,** за обављање редовне делатности.

Заинтересована лица ради разгледања пословног простора, као и додатних информација и обавештења могу се обратити **контакт особи Јовици Пешићу**, руководиоцу Одељења за привреду и финансије, радним даном од 9,00 до 14,00 часова, на тел. 018/4810 054, лок.12 и 35.

# УСЛОВИ ДАВАЊА У ЗАКУП

Пословни простор, даје се у закуп на одређено време, на период од 5 (пет) година.

Пословни простор, даје се у закуп по спроведеном поступку прикупљања писмених понуда, најповољнијем понуђачу, који ће бити изабран на основу висине понуђене закупнине, уколико испуњава и друге услове огласа.

Пословни простор се даје у закуп у постојећем -„виђеном” стању, тако да се закупац потписом уговора о закупу одриче било каквих примедби по основу евентуаних материјалних недостака на преметном пословном простору.

Закупнина се плаћа до петог у месецу за текући месец, у свему према рачуну који испоставља закуподавац.

# УСЛОВИ ПРИЈАВЉИВАЊА

Право учешћа на огласу имају сва физичка и правна лица, **која уплате депозит у износу од 10.000,00 динара** и испуњавају остале услове из огласа.

Уплата депозита врши се на рачун Општинске управе општине Дољевац - **депозитни рачун број 840-951804-08, модел 97, позив на број 43-03805005.**

Рок за подношење понуда је 30 дана, од дана објављивања огласа у дневном листу **«Новости», односно до 07.05. 2025.год. до 14,00 часова.**

**Подносиоци понуде у обавези су да понуду поднесу на прописаним обрасцима, који се могу преузети на web сајту општине Дољевац** [www.opstinadoljevac.rs](http://www.opstinadoljevac.rs), на којем је објављен и предметни оглас.

Право учешћа у поступку прикупљања писмених понуда имају сва физичка и правна лица, која у року од 30 дана, од дана објављивања овог огласа, доставе благовремене и потпуне понуде.

Понуда у поступку прикупљања писмених понуда мора бити читко попуњена и достављена у затвореној коверти са видљивом назнаком на коверти на који се оглас односи, као и ко је подносилац понуде.

**Понуда правног лица мора да садржи**: назнаку пословног простора који је предмет закупа, назив, седиште и број телефона и мора бити потписана од овлашћеног лица, оверену изјаву овлашћеног лица о прихватању свих услова из јавног огласа, доказ о уплаћеном депозиту, број рачуна за враћање депозита.

Уз понуду правног лица прилаже се оригинал извода из регистра привредних субјеката са подацима за то правно лице, не старији од 30 дана.

**Понуда физичког лица мора да садржи:** назнаку пословног простора који је предмет закупа, име и презиме, име оца, адресу, број личне карте, матични број и број телефона, изјаву о прихватању свих услова из јавног огласа, доказ о уплаћеном депозиту, број рачуна за враћање депозита и мора бити потписана, а ако је то лице предузетник уз понуду се прилаже оригинал извода из регистра привредних субјеката или потврда да је предузетник уписан у одговарајући регистар, не старије од 30 дана.

Подносиоци понуде у обавези су да у понуди наведу износ који се нуди за предметну непокретност.

Неблаговремене, незатворене и непотпуне понуде, неће бити разматране.

У случају да подносиоца понуде заступа пуномоћник, пуномоћје за заступање мора бити оверено од стране јавног бележника.

Пуномоћник може заступати само једног понуђача у поступку прикупљања писмених понуда.

**Уколико подносилац благовремене и потпуне понуде не приступи отварању писмених понуда, сматраће се да је одустао од понуде.**

Понуда за учешће у поступку прикупљања понуда, доставља се на адресу Општинска управа општине Дољевац, ул. Николе Тесле бр.121, 18410 Дољевац, препорученом пошиљком, или преко писарнице Општинске управе општине Дољевац, радним даном до 15 часова, у затвореној коверти, на којој је јасно назначено:“НЕ ОТВАРАТИ, Понуда за давање у закуп пословног простора“.

На полеђини коверте видљиво назначити назив, адресу и телефон понуђача.

Понуда у којој цена закупа дата описно неће се разматрати. Није дозвољено удруживање понуђача и подношење заједничких понуда.

Нису дозвољене понуде са варијантама, нити издавање у подзакуп.

Општинско веће општине Дољевац задржава право да поништи поступак по јавном огласу, као и да у случају пријема неодговарајућих и непотпуних понуда не изврши избор најповољнијег понуђача.

Општинско веће општине Дољевац неће сносити никакву одговорност нити бити дужно да надокнади било какву штету коју би учесник евентуално могао имати поводом учешћа у овом поступку.

# IV ИЗБОР НАЈПОВОЉНИЈЕГ ПОНУЂАЧА

Јавно отварање приспелих понуда извршиће се комисијски, **дана 07.05.2025.године, са почетком у 14,10 часова**, у просторијама Општинске управе општине Дољевац, у канцеларији бр.19, ул.Николе Тесле бр.121, 18410 Дољевац.

Критеријум за избор најповољнијег понуђача је висина понуђене закупнине, као и да понуђач испуњава остале услове из огласа.

Комисија утврђује редослед важећих понуда.

Уколико на оглас пристигне једна понуда, иста ће се узети у разматрање.

У случају да два или више понуђача понуде исту цену закупа, Комисија за спровођење поступка давања у закуп предметног пословног простора, у јавној својини општине Дољевац, прикупљањем писмених понуда, позваће понуђаче који су понудили исти износ закупнине, да у року од три дана од дана пријема позива, доставе нову писмену затворену понуду, са увећаним износом закупнине у односу на претходно дату понуду, а које понуде ће Комисија отворити и Општинском већу општине Дољевац доставити извештај са предлогом за избор најповољнијег понуђача.

Уколико наведени понуђачи у року од три дана не доставе нову понуду, односно ако су доставили нову понуду са истоветном закупнином, Комисија задржава право да по слободном уверењу и ценећи целисходност правног посла, Општинском већу општине Дољевац, достави извештај са предлогом за избор најповољнијег понуђача.

Комисија задржава право да не прихвати ни једну понуду уколико оцени да иста није одговарајућа о чему ће доставити извештај са предлогом Општинском већу општине Дољевац.

Одлуку о давању у закуп пословног простора, на образложени предлог Комисије доноси Општинско веће општине Дољевац.

Уколико понуђач чија је понуда проглашена најповољнијом, не закључи уговор о закупу предметног пословног простора, у року од 30 (тридесет) дана од дана доношења одлуке Општинског већа о избору најповољнијег понуђача, сматраће се да је одустао од закупа предметног пословног простора, у ком случају ће се приступити позивању следећег најповољнијег понуђача.

Депозит се понуђачу који не буде изабран као најповољнији, као и најповољнијем понуђачу, враћа у номиналном износу и без права на камату у року од 20 дана од дана доношења одлуке Већа о избору најповољнијег понуђача.

У случају да најповољнији понуђач одустане од закључења уговора, уплаћени депозит неће бити враћен.